Návrh programu vojenských cvičení súvisiacich s vysielaním jednotiek  a príslušníkov 
ozbrojených síl Slovenskej republiky do zahraničia
a s prijímaním príslušníkov a jednotiek cudzích ozbrojených síl
na území Slovenskej republiky v roku 2005

a) Vojenské  aktivity a cvičenia mimo územia Slovenskej republiky

Belgicko

Kurz A - COMMANDOS

Cieľom kurzu je vykonať komplexný výcvik COMMANDOS, ktorý je zameraný na získanie praktických skúseností a zručností v horolezeckých technikách, výcviku v noci na skalách, v boji z blízka, v presunoch na veľké vzdialenosti a v zdolávaní rôznych prekážok. Uskutoční sa vo Výcvikovom stredisku v Marche Les Dames v júni a júli 2005 a zúčastní sa na ňom 25 príslušníkov 5. pluku špeciálneho určenia ozbrojených síl Slovenskej republiky     s ručnými zbraňami. Za prípravu a účasť na kurze zodpovedá náčelník odboru spravodajstva a elektronického boja.

Chorvátsko

CENCOOP CAX 2005

Na počítačovo podporovanom cvičení účastníckych  štátov CENCOOP v  simulačnom centre chorvátskych ozbrojených síl sa od 9. mája do 19. mája 2005 zúčastnia 5 príslušníci pozemných síl. Hlavným cieľom cvičenia je príprava cvičiacich na nasadenie a prácu v spoločnej jednotke CENCOOP v rámci pripravovanej mierovej misie Európskej únie           v  Bosne a Hercegovine (EUFOR). Za prípravu a účasť na cvičení zodpovedá náčelník štábu operácií a výcviku. 

Česko

FLYING RHINO 2005 

Cvičenie vzdušných síl, ktoré sa  uskutoční v septembri 2005 v trvaní 15 dní. Cieľom cvičenia, na ktorom sa zúčastní 10 príslušníkov ozbrojených síl Slovenskej republiky je precvičenie a zladenie činnosti predsunutých leteckých navádzačov pri plnení úloh priamej leteckej podpory pozemných síl. Za prípravu a účasť na cvičení zodpovedá veliteľ vzdušných síl. 

DEŇ NATO v Ostrave

Na prezentácii techniky a vycvičenosti príslušníkov ozbrojených síl Slovenskej republiky sa zúčastní 30 príslušníkov pozemných síl  s technikou, ktorá bude určená na statickú ukážku pre verejnosť. Aktivita je organizovaná spolu s mimovládnymi organizáciami z Česka a Poľska. Termín konania bude spresnený. Za prípravu a účasť na cvičení zodpovedá veliteľ pozemných síl.

DOBRÉ SUSEDSTVO 2005 

Veliteľsko-štábne cvičenie zamerané na riešenie nevojenských krízových situácií       v prihraničných oblastiach oboch štátov. Termín a účasť na 3. ročníku cvičenia budú dohodnuté neskôr. Na cvičení sa zúčastnia príslušníci pozemných síl. Za prípravu a účasť na cvičení zodpovedá náčelník štábu operácií a výcviku.    

MODRÁ HRANICA 2005

Cieľom cvičenia je precvičiť súčinnosť miest velenia a praktickú leteckú činnosť pri plnení úloh ochrany vzdušného priestoru (Air Policing) Slovenska a Česka. Na cvičení sa zúčastní 20 príslušníkov vzdušných síl s 2 stíhacími lietadlami Mig-29 (alebo cvičnými lietadlami L-39) a 1 dopravným lietadlom An-26. Termín cvičenia bude spresnený. Za prípravu       a účasť na cvičení zodpovedá veliteľ vzdušných síl.

CPX HAWK 2005 

Veliteľsko-štábne cvičenie, ktoré sa uskutoční vo Vojenskej akadémii v Brne od    11. apríla 2005 do 15. apríla 2005. Na cvičení sa zúčastní 8 príslušníkov pozemných síl a ľahkej brigády a 9 príslušníkov  mnohonárodnej brigády ozbrojených síl Slovenskej republiky. Cieľom cvičenia je precvičiť a zladiť štáb mnohonárodnej brigády s veliteľmi a štábmi predurčených národných jednotiek pri vedení operácie pod velením Organizácie spojených národov. Za prípravu a účasť na cvičení zodpovedá náčelník štábu operácií a výcviku.

Maďarsko

SPOLOČNÝ VÝCVIK 

Na spoločnom výcviku s jednotkou mechanizovanej brigády Tata v trvaní 5 dní sa zúčastní 20 príslušníkov ľahkej brigády Topoľčany. Termín bude spresnený. Cieľom podujatia je uskutočniť spoločný výcvik podľa štandardov NATO po vytvorení nových organizačných štruktúr pozemných síl v oboch štátoch. Za prípravu a účasť na výcviku zodpovedá veliteľ ľahkej brigády Topoľčany. 

Nórsko

NATO AIR MEETING 2005	

Cieľom cvičenia, na ktorom sa  zúčastní 30 príslušníkov vzdušných síl s 2 lietadlami MiG-29 a 1 lietadlom An-26 je precvičiť plnenie úloh pôsobenia proti vzdušným cieľom v rámci spoločných leteckých operácií (COMAO). Ak nebude možné vyslať na cvičenie leteckú techniku   a personál v navrhovanom počte, účasť zabezpečia 3 pozorovatelia zo vzdušných síl. Za prípravu a účasť na cvičení zodpovedá veliteľ vzdušných síl.

Nemecko

ELITE 2005 

Cvičenie vzdušných síl sa uskutoční od 29. mája 2005 do 10. júna 2005 s cieľom zvýšiť úroveň pripravenosti bojových obslúh protilietadlových raketových systémov a rádiolokačných prostriedkov za podmienok elektronického rušenia. Cvičenia v Meβstettene sa zúčastní 5 príslušníkov slovenských vzdušných síl. Za prípravu a účasť na cvičení zodpovedá veliteľ vzdušných síl.

Výcvik – taktika 

Na výcviku v rámci afirmačného procesu sa od 25. februára 2005 do 2. marca 2005 zúčastní 25 príslušníkov práporu okamžitej reakcie Martin. Cieľom aktivity je zdokonalenie činnosti štábu  práporu pri príprave a  plánovaní boja podľa štandardov a metodiky NATO. Za prípravu a účasť na cvičení zodpovedá veliteľ ľahkej brigády Topoľčany.

Afirmačné  cvičenie  

Na cvičení v Nemecku sa od 7. septembra 2005 do 9. septembra 2005 zúčastní        35 príslušníkov práporu okamžitej reakcie Martin. Cieľom aktivity je vykonať afirmačné cvičenie štábu práporu podľa štandardov a metodiky NATO a tým splniť stanovené úlohy vyplývajúce z prijatého Cieľa síl 0035 na rok 2005. Za prípravu a účasť na cvičení zodpovedá veliteľ ľahkej brigády Topoľčany.

MAPEX  

Na cvičení na mapách sa od 7. septembra 2005 do 9. septembra 2005 zúčastní 25 príslušníkov práporu okamžitej reakcie Martin. Cieľom aktivity je zdokonaliť činnosti štábu práporu podľa štandardov a metodiky NATO. Za prípravu a účasť na cvičení zodpovedá veliteľ ľahkej brigády Topoľčany.

Poľsko 

AIR SHIELD 2005

Veliteľsko-štábne cvičenie v Národnej akadémii obrany Varšava, na ktorom sa zúčastní    6 príslušníkov Národnej akadémie obrany a Akadémie ozbrojených síl v Liptovskom Mikuláši. Termín 6-dňového cvičenia v máji 2005 bude spresnený. Prípravu a účasť zabezpečí Národná akadémia obrany a Akadémia ozbrojených síl Liptovský Mikuláš.  

SPOLOČNÝ výcvik 

Cieľom 5-dňovej aktivity 21. horskej brigády Rzeszow, na ktorej sa zúčastní  45 príslušníkov mechanizovanej brigády  Prešov, je uskutočniť spoločný výcvik podľa štandardov NATO. Termín uskutočnenia bude spresnený. Za prípravu a účasť na cvičení zodpovedá veliteľ mechanizovanej brigády Prešov.  

COMBINED MISSION 2005

Na 7-dňovom veliteľsko-štábnom cvičení  v júni 2005 vo Varšave sa zúčastnia 2 príslušníci ozbrojených síl Slovenskej republiky. Ide o armádne cvičenie na stupni armádneho zboru vedené v anglickom jazyku a zamerané na zladenie činnosti medzinárodných štábov. Prípravu a účasť zabezpečia Národná akadémia obrany a Akadémia ozbrojených síl Liptovský Mikuláš.  
 
SUDETY 2005

Veliteľsko-štábne cvičenie, na ktorom sa v januári 2005 zúčastní 9 príslušníkov Národnej akadémie obrany a Akadémie ozbrojených síl v Liptovskom Mikuláši. v trvaní 7 dní.  Ide o brigádne cvičenie na taktickej úrovni so zameraním na vedenie boja v zime a v horských podmienkach.

SUMMER CAMP 2004

Na 7-dňovom veliteľsko-štábnom cvičení v máji 2005 sa zúčastní 9  príslušníkov Národnej akadémie obrany a Akadémie ozbrojených síl v Liptovskom Mikuláši.  Ide o brigádne cvičenie na taktickej úrovni zamerané na boj v močaristom a lesnatom teréne. Prípravu            a účasť zabezpečí Národná akadémia obrany a Akadémia ozbrojených síl Liptovský Mikuláš.  

Španielsko 

CATHODE EMISSION 2005  

Na spojovacom cvičení sa od 13. septembra 2005 do 23. septembra 2005 zúčastnia    2 príslušníci pozemných síl. Cieľom cvičenia je zladenie činnosti podľa štandardov a metodiky NATO. Za prípravu a účasť na cvičení zodpovedá náčelník odboru bezpečnosti ochrany informácií a komunikačných a informačných systémov veliteľstva pozemných síl.

Turecko

NATO TIGER MEET 2005

Cvičenie sa uskutoční od 29. apríla 2005 do 10. mája 2005 na leteckej základni Balkesir   s cieľom uskutočniť v rámci spoločných leteckých operácií (COMAO) letecký výcvik proti vzdušným cieľom. Podujatia sa zúčastní 25 príslušníkov slovenských vzdušných síl      s 2 stíhacími lietadlami MiG-29 a dopravným lietadlom An-26. Za prípravu a účasť na cvičení zodpovedá veliteľ vzdušných síl.

Ukrajina

PEACE SHIELD 

Veliteľsko-štábne cvičenie, ktoré sa uskutoční na Ukrajine v centre simulačných technológií od    11. júla 2005 do 23. júla 2005. Na cvičení sa zúčastní 5 príslušníkov pozemných síl Slovenskej republiky. Cieľom cvičenia je precvičiť a zladiť štáby v riadení krízovej situácie v mierovej operácii. Za prípravu a účasť na cvičení zodpovedá veliteľ pozemných síl.

b) Vojenské aktivity a cvičenia na území  Slovenskej republiky.

NEWCIP 4A-05 SK  

Elektronické rušenie prostriedkov začlenených do pohotovostného systému ozbrojených síl Slovenskej republiky. Na cvičení v spolupráci s veliteľstvom NATO pre operácie, ktoré sa uskutoční od 3.októbra 2005 do 7. októbra 2005 nad územím Slovenskej republiky, sa zúčastnia 2 prostriedky rušenia NATO (lietadlá LearJet-35 spoločnosti Phoenix Air            a DA-20 spoločnosti FRA Aviation) a slovenské vzdušné sily s 2 lietadlami L-39, 2 lietadlami MiG-29, 2 vrtuľníkmi Mi-24 a 20 príslušníkmi leteckého personálu. Cieľom cvičenia je preveriť schopnosti obslúh rádiolokačných prostriedkov začlenených do pohotovostného systému, sledovať a viesť vzdušné ciele v podmienkach reálneho elektronického rušenia, ako aj preveriť vycvičenosť obslúh palebných prostriedkov protivzdušnej ochrany sledovať a pôsobiť na vzdušné ciele v podmienkach reálneho rušenia. Za prípravu a účasť na cvičení zodpovedá veliteľ vzdušných síl.

SPOLOČNÝ VÝCVIK 

Na aktivite v trvaní 5 dní sa zúčastní jednotka ľahkej brigády Topoľčany a 20 príslušníkov mechanizovanej brigády Tata z Maďarska s cieľom vykonať spoločný výcvik mechanizovaných jednotiek podľa štandardov NATO po vytvorení nových organizačných štruktúr pozemných síl v oboch štátoch. Termín konania bude spresnený. Za prípravu a účasť na cvičení zodpovedá veliteľ ľahkej brigády Topoľčany. 

BLONDE  AVALANCHE 2005 (Projekt TISA)

Veliteľsko-štábne cvičenie ženijných jednotiek, ktoré sa uskutoční vo vybraných priestoroch povodia rieky Bodrog od 19. septembra 2005 do 23. septembra 2005. Cvičenia sa zúčastní celkovo 22 príslušníkov ozbrojených síl Ukrajiny, Maďarska a Rumunska. Ide o pokračovanie spolupráce v rámci projektu spoločného ženijného práporu TISA. Cieľom cvičenia je precvičiť a zladiť štáby v riadení krízovej situácie a precvičiť spoločný zásah pri povodniach. Za prípravu a účasť na cvičení zodpovedá náčelník štábu operácií a výcviku.

ANTROPOID 2005    

Medzinárodná vojensko-odborná súťaž prieskumných družstiev – výsadkársky viacboj, ktorého cieľom je rozvíjať tradície výsadkových prieskumných jednotiek a jednotiek špeciálneho určenia a ďalšiu spoluprácu v rámci NATO a Partnerstva za mier.  Súťaž sa uskutoční od 5. septembra 2005 do 9. septembra 2005 a zúčastní sa na nej celkovo 190 príslušníkov ozbrojených síl rôznych štátov s ručnými zbraňami. Za ozbrojené sily Slovenskej republiky súťaže zúčastnia príslušníci 5. pluku špeciálneho určenia Žilina a Klubu vojenských výsadkárov  Slovenskej republiky. Za prípravu a účasť na súťaži zodpovedá náčelník odboru spravodajstva a elektronického boja. 

Výcvik výsadkových jednotiek 

Na spoločnom výcviku  ozbrojených síl Veľkej Británie a  5. pluku špeciálneho určenia Žilina v trvaní 14 dní sa zúčastní 100 príslušníkov britských výsadkových vojsk s cieľom precvičiť a zdokonaliť výsadkové vojská vo výcviku v neznámom teréne. Termín konania bude spresnený. Za prípravu a účasť na výcviku zodpovedá náčelník odboru spravodajstva a elektronického boja. 

POCHOD V ŤAŽKOM TERÉNE 

Cieľom aktivity organizovanej v spolupráci s 2. práporom brigády Paracomando belgických pozemných síl, je peší presun po trase na území Žilinského kraja. Aktivita organizovaná 1. výsadkovým práporom v spolupráci s 5. plukom špeciálneho určenia Žilina sa uskutoční v októbri 2005 za účasti do 300 príslušníkov ozbrojených síl Belgicka s ručnými zbraňami a kolesovou technikou. Za prípravu a účasť na pochode zodpovedá náčelník odboru spravodajstva a elektronického boja.

KOOPERATÍVA 2005 

Cvičenie malých jednotiek radiačnej chemickej a biologickej ochrany ozbrojených síl Slovenskej republiky a rakúskeho Bundesheeru, ktoré sa uskutoční vo vojenskom výcvikovom priestore Lešť od 17. októbra 2005 do 21. októbra 2005. Na cvičení sa zúčastní 55 príslušníkov  rakúskeho Bundesheeru. Cieľom cvičenia je precvičiť, zladiť  štáby a jednotky pri spoločnom nasadení na odstraňovanie následkov nevojenských  ohrození. Za prípravu a účasť na cvičení zodpovedá náčelník štábu operácií  a výcviku.

Výmena malých leteckých jednotiek 

Návšteva leteckej jednotky z Veľkej Británie na Leteckej základni Sliač v septembri 2005 s 3 stíhacími lietadlami a s personálom v počte 35 príslušníkov Royal Air Force na precvičenie úlohy ochrany vzdušného priestoru (Air Policing). Typ leteckej techniky a termín budú spresnené. Za prípravu a účasť na cvičení zodpovedá veliteľ vzdušných síl.

Výmena malých leteckých jednotiek  

Návšteva leteckej jednotky z Nemecka na Leteckej základni Prešov s 2 vrtuľníkmi          a  personálom v počte 35 príslušníkov Bundeswehru v trvaní 14 dní. Cieľom aktivity bude  precvičiť lety v horských podmienkach, navigáciu v prízemných výškach, lety v skupinách, zlaďovanie spoločných postupov a získavanie skúseností na prípravu roja dopravných vrtuľníkov v rámci cieľov síl. Termín návštevy bude spresnený. Za prípravu a účasť cvičení zodpovedá veliteľ vzdušných síl.

Spoločné cvičenie 

Na 5-dňovom cvičení čaty mechanizovanej brigády Prešov sa v Centre simulačných technológií Košice zúčastní 25 príslušníkov 21. horskej brigády Rzeszow. Termín bude spresnený. Cieľom aktivity je uskutočniť spoločný výcvik podľa štandardov NATO. Za prípravu a účasť na cvičení zodpovedá veliteľ mechanizovanej brigády Prešov.

SPOLOČNÉ CVIČENIE 

Na cvičení čaty mechanizovanej brigády Prešov a čaty Národnej gardy štátu Indiana (USA) vo vojenskom výcvikovom priestore Lešť od 19. júla 2005 do 29. júla 2005 sa zúčastní     25 príslušníkov Národnej gardy štátu Indiana. Cieľom aktivity je výmena skúseností v oblasti taktiky, postupov a metód používaných pri bežných mierových operáciách. Za prípravu a účasť na cvičení zodpovedá veliteľ mechanizovanej brigády Prešov.

SPOLOČNÁ SILA 2005 

Veliteľsko-štábne cvičenie, ktoré sa uskutoční v Akadémii ozbrojených síl Liptovský Mikuláš za účasti  13 príslušníkov ozbrojených síl Poľska.  Termín 5-dňovej aktivity v januári  2005 bude spresnený. Prípravu a účasť  zabezpečuje Akadémia ozbrojených síl Liptovský Mikuláš.  

Výcvik jednotiek čestných stráží  stredoeurópskeho regiónu 

Výcvik sa uskutoční od 15. júna 2005 do 18. júna 2005 v Bratislave a bude zameraný na streleckú a odbornú prípravu jednotiek čestných stráží. Za prípravu a účasť na výcviku zodpovedá veliteľ posádky Bratislava.

c) Vojenské aktivity a cvičenia NATO a Európskej únie 

ALLIED ACTION 2005 (Steadfast Jackpo) 

Veliteľsko-štábne cvičenie spoločného operačného zoskupenia (CJTF) veliteľstva NATO,  ktoré sa uskutoční v Portugalsku od 9. mája 2005 do 2. júna 2005. Na cvičení sa zúčastní 17 príslušníkov ozbrojených síl Slovenskej republiky. Cieľom cvičenia je precvičiť      a zladiť štáb spojeného veliteľstva v Lisabone a podriadené štáby, ktoré sú pripravované riadiť a veliť jednotkám okamžitej reakcie NATO (NRF) v misii spoločného operačného zoskupenia. Nadobudnuté skúsenosti z cvičenia sa budú využívať pri výcviku veliteľov a štábov ozbrojených síl Slovenskej republiky a pri vykonávaných veliteľsko-štábnych cvičenia na taktickom a operačnom stupni velenia. Za prípravu a účasť na cvičení zodpovedá náčelník štábu operácií  a výcviku.
 
CONSTANT FULBACK (Bold Diligence) 

Veliteľsko-štábne cvičenie s vyvedením materiálu a personálu zodpovedného za rýchle nasadenie spoločného operačného zoskupenia (CJTF) veliteľstva NATO rôznymi spôsobmi prepravy. Cvičenie sa uskutoční v Holandsku v septembri 2005 (termín bude spresnený). Na cvičení sa zúčastní 8  príslušníkov ozbrojených síl Slovenskej republiky. Cieľom cvičenia je precvičiť a zladiť štáb, ktorý je zodpovedný za rýchle nasadenie  spoločného operačného zoskupenia CJTF  veliteľstva Nadobudnuté skúsenosti z cvičenia sa budú využívať pri výcviku veliteľov a štábov a pri veliteľsko-štábnych cvičenia na taktickom a operačnom  stupni velenia. Za prípravu a účasť na cvičení zodpovedá náčelník štábu operácií  a výcviku.

COMBINED ENDEAVOR 2005

Spojovacie cvičenie, ktorého cieľom je precvičiť zladenosť obslúh spojovacích prostriedkov, testovať interoperabilitu  komunikačných a informačných systémov používaných v  ozbrojených silách Slovenskej republiky s komunikačnými a informačnými systémami iných armád a získať znalostí o trendoch ich vývoja. Na cvičení v Baumholdere (Nemecko) od      12. mája 2005 do 26. mája 2005 sa zúčastní celkovo 17 príslušníkov  útvarov a zložiek  pozemných síl, síl výcviku   a podpory a vzdušných síl s mobilným spojovacím uzlom MSU V1. Za prípravu a účasť na cvičení zodpovedá náčelník odboru podpory velenia.

ALLIED REACH 2005 

Seminár je určený pre vyšších dôstojníkov a je zameraný na koncepciu operácií  NATO.  Uskutoční sa od   31. januára 2005 do 4. februára 2005 v Nórsku a zúčastnia sa ho     2 príslušníci ozbrojených síl Slovenskej republiky. Za prípravu a účasť na seminári zodpovedá náčelník štábu operácií  a výcviku.

NATO CMX 2005

Cvičenie krízového manažmentu, ktoré sa uskutoční od 26. januára 2005 do 1. februára 2005 v Hlavnom veliteľstve NATO, strategických veliteľstvách NATO, v hlavných mestách členských štátov NATO a v hlavných mestách zúčastňujúcich sa štátov Partnerstva za mier.  Ide o politicko-vojenské cvičenie zamerané na precvičenie štandardných postupov        a overovanie nových opatrení a postupov krízového manažmentu NATO na politickej a vojensko-strategickej úrovni. Na cvičení sa zúčastní 5 príslušníkov ozbrojených síl Slovenskej republiky. Cieľom cvičenia je zladiť prácu v štáboch a precvičiť velenie v riadení krízovej situácie s konvenčnými a nekonvenčnými ohrozeniami. Za prípravu a účasť na cvičení zodpovedá náčelník štábu operácií a výcviku.

MOVEX 2005

Veliteľsko-štábne cvičenie, ktoré sa uskutoční v Belgicku a Turecku v máji a septembri, prípadne októbri 2005. Na cvičení sa zúčastnia 3 príslušníci ozbrojených síl Slovenskej republiky. Cieľom cvičenia je precvičiť a zladiť postupy v NATO pri plánovaní presunov na strategickom a operačnom stupni prostredníctvom spojeneckého systému rozmiestňovania a  prepráv ADAMS. Cvičenie je zamerané na výcvik národných plánovačov presunov a prepráv a operátorov systému   v operáciách vedených NATO. Za prípravu a účasť na cvičení zodpovedá náčelník štábu logistiky.

AMPLE TRAIN 2005 (Steadfast Albatros) 

Cvičenie vzdušných síl. Miesto a čas logistického cvičenia NATO, ktorého cieľom je precvičiť postupy vzájomnej obsluhy lietadiel členských štátov NATO a spoločné aktivity      v oblasti logistického zabezpečenia letectva, budú spresnené. Za prípravu a účasť na cvičení zodpovedá veliteľ vzdušných síl.

Vojenské cvičenie CPX 2005 (MILEX)

Cvičenie zamerané na vojenské aspekty krízového manažmentu na vojenskej strategickej a operačnej úrovni sa uskutoční od 19. novembra 2005 do 1. decembra 2005. Cieľom cvičenia je precvičiť interakciu medzi orgánmi Rady Európskej únie v Bruseli, operačným veliteľstvom (EU OHQ) a veliteľstvom síl Európskej únie (EU FHQ) v operácii vedenej Európskou úniou bez využitia síl a prostriedkov NATO. Na cvičení sa zúčastní 8 príslušníkov ozbrojených síl Slovenskej republiky. Za prípravu a účasť na cvičení zodpovedá náčelník štábu operácií a výcviku.

d) Letecké dni mimo územia Slovenskej republiky  

Belgicko

Cieľom účasti ozbrojených síl Slovenskej republiky na leteckých dňoch v Belgicku je prezentácia vzdušných síl Slovenskej republiky a výmena informácií s členskými štátmi NATO. Na aktivite, ktorej termín bude spresnený, sa zúčastní 25 príslušníkov vzdušných síl    s 2 vrtuľníkmi Mi-24 a 2 Mi-17. Za prípravu a účasť zodpovedá veliteľ vzdušných síl.

Česko – CIAF 2005

Na leteckých dňoch v Brne, ktoré sa uskutočnia od 3. septembra 2005 a 4. septembra 2005 sa zúčastní  30 príslušníkov vzdušných síl  s 2 lietadlami MiG-29, 2 vrtuľníkmi Mi-24,   1 vrtuľníkom Mi-17 a 1 dopravným lietadlom An-26. Za prípravu a účasť zodpovedá veliteľ vzdušných síl.

Poľsko – RADOM 05

Letecké dni sa uskutočnia 27. augusta 2005 a 28. augusta 2005 a zúčastní  sa ich      15 príslušníkov vzdušných síl s 2 lietadlami L-39 a 1 lietadlom L-410. Za prípravu a účasť na aktivite zodpovedá veliteľ vzdušných síl.

Anglicko – RIAT 2005

Letecké dni Royal Air Force sa uskutočnia od 13. júla 2005 do 18. júla 2005. Miesto konania bude spresnené.  Na podujatí sa zúčastní 23 príslušníkov vzdušných síl s 2 stíhacími lietadlami MiG-29 a 1 dopravným lietadlom An-26. Za prípravu a účasť na leteckých dňoch zodpovedá veliteľ vzdušných síl OS SR.

Rakúsko – AIR POWER 2005

Letecké dni sa uskutočnia 24. júna 2005 a 25. júna 2005 a zúčastní sa ich 15 príslušníkov vzdušných síl s 2 stíhacími lietadlami MiG-29 a 1 dopravným lietadlom L-410. Za prípravu a účasť na aktivite zodpovedá veliteľ vzdušných síl.